b"\n_START_ARTICLE_\nFanny Burney\n_START_PARAGRAPH_\nFanny Burney (eg. Frances Burney, gift Madame d'Arblay) (13. juni 1752 i King's Lynn, Norfolk, England \xe2\x80\x93 6. januar 1840 i London) var en engelsk forfatter og dagbogsf\xc3\xb8rer._NEWLINE_Hun var datter af musikeren Dr. Charles Burney (1726-1814)._NEWLINE_Hun var en god iagttager af det sociale liv og nedf\xc3\xa6ldede forskellige begivenheder, hvilket hun anvendte i sin brevroman Evelina, som hun udgav anonymt i 1778. Romanen for\xc3\xa5rsagede stor opm\xc3\xa6rksomhed og blev s\xc3\xa6rdeles rosende omtalt af personer som Dr Samuel Johnson og Sir Joshua Reynolds. Den skildrer en ung uskyldig pige fra landet og hendes chokerende m\xc3\xb8de med det l\xc3\xb8sslupne og hensynsl\xc3\xb8se liv i London._NEWLINE_Burney kom senere til at indg\xc3\xa5 i kredsen omkring Dr Johnson og opn\xc3\xa5ede en plads ved hoffet gennem Georg 3. af Storbritanniens hustru, dronning Charlotte af Mecklenburg-Strelitz. Hun skrev yderligere tre romaner, Cecilia (1782), Camilla (1796) og The Wanderer (1814). Hun er ogs\xc3\xa5 ber\xc3\xb8mt for sine dagb\xc3\xb8ger, The diary of Fanny Burney (i udvalg 1940), The journals and letters of Fanny Burney (1972-1984) og The early journals and letters of Fanny Burney (1988-2003). Her skildrer hun bl.a. de fem ulykkelige \xc3\xa5r ved hoffet. Til slut blev hun syg og m\xc3\xa5tte vende hjem. I 1793 giftede hun sig med den franske politiske flygtning general d'Arblay og fik med ham en s\xc3\xb8n, Alexandre, (f\xc3\xb8dt 1794)._NEWLINE_I 1802 begav hun sig med mand og s\xc3\xb8n til Frankrig, hvor manden satsede p\xc3\xa5 en karriere indenfor milit\xc3\xa6ret. De opholdt sig i Frankrig i ti \xc3\xa5r. Burney blev senere i livet ramt af brystkr\xc3\xa6ft og gennemgik en operation uden bed\xc3\xb8velse. Hun d\xc3\xb8de i 1840, 87 \xc3\xa5r gammel."